สธ.ยืนยันยาและเวชภัณฑ์ทุกอย่างเพียงพอ และยังคงจัดซื้อมาเติมสม่ำเสมอให้พอต่อการใช้ดูแลผู้ป่วยโควิด ป้องกันภาวะขาดแคลนในประเทศ
นายแพทย์กรกฤช ลิ้มสมมุติ ผู้อำนวยการกองบริหารการสาธารณสุข กล่าวถึงการบริหารจัดการยาและเวชภัณฑ์ ในสถานการณ์ระบาดของโรคโควิด 19 ว่า ในเรื่องของยาที่ใช้อยู่ในปัจจุบันอยู่ มี 2 รายการคือ Favipiravir และ  Remdesivir  ข้อมูลล่าสุดวันที่ 13 ก.ค.2564 มียา Favipiravir คงเหลือ 4,017,781 เม็ด และยา Remdesivir  คงเหลือ 1,613 vial จำนวนนี้เพียงพอกับสถานการณ์ปัจจุบัน ซึ่งได้จัดส่งสนับสนุนให้พื้นที่ได้อย่างเพียงพอและมีการสนับสนุนผ่านเครือข่ายทุกวัน ตามปริมาณการใช้จริง เพื่อให้การกระจายทรัพยากรเป็นไปได้อย่างมีประสิทธิภาพสูงสุด         อย่างไรก็ตามได้มีแผนจัดหายาเพิ่มเพื่อให้พอกับการใช้สำหรับสถานการณ์ในอนาคตด้วย จึงมีแผนได้จัดซื้อยา Favipiravir จนถึงเดือนกันยายนให้ได้ 21 ล้านเม็ด ซึ่งวันที่ 17 กรกฎาคมนี้ จะได้รับเข้ามาเพิ่ม 3.5 ล้านเม็ด  วันที่ 20 กรกฎาคม 3.1 ล้านเม็ด วันที่ 23 กรกฎาคม 5.5 ล้านเม็ด  วันที่ 27 กรกฎาคม 4 ล้านเม็ด รวมตลอดเดือนกรกฎาคมนี้จัดซื้อรวม 16 ล้านเม็ด จากนั้นเดือนสิงหาคมมีแผนจัดหา 2 ล้านเม็ด และกันยายนอีก 2 ล้านเม็ดเป็นแผนสำรองหากมีสถานการณ์ที่เปลี่ยนแปลงในช่วงดังกล่าวจะสามารถจัดหาได้อย่างรวดเร็วเพิ่มขึ้นเพราะได้ติดต่อผู้ผลิตไว้หลายประเทศเรียบร้อยแล้ว สามารถรองรับผู้ป่วยที่สูงขึ้นในอนาคตได้        ส่วนอุปกรณ์ป้องกันต่างๆ ที่จัดหาให้ รพ.ใช้ในการดูแลผู้ป่วย 10 รายการสำคัญที่ศูนย์บริหารเวชกรรมฯ ได้จัดซื้อสม่ำเสมอ โดยได้รับงบประมาณเงินกู้มาสนับสนุนการจัดซื้ออย่างต่อเนื่องล่าสุดได้งบ 1,900 ล้านบาทพยายามจัดซื้อให้เพียงพอต่อความต้องการของประเทศ ปัจจุบันวัสดุสำคัญที่ใช้คือ N95 ขณะนี้มีกว่า 1.9 ล้านชิ้น ชุด Coverall &amp; Gown คงคลัง 4,225,321 ชุด Shoe cover 1,650,332 คู่ Hood cover 613,307 ชิ้น Face shield 1,115,755 ชิ้น Leg cover 599,435 คู่ Disposable cap 8,001,154 ชิ้น Surgical mask 195,184,116 ชิ้น Nitrile glove 3,834,181 คู่ และ Disposable glove 37,067,288 คู่ ทุกรายการที่มีอยู่จัดหาอย่างต่อเนื่องเพื่อให้เพียงพอต่อโรงพยาบาลทุกแห่งให้มีอุปกรณ์ป้องกันที่สามารถในการใช้ป้องกันดูแลผู้ป่วยได้อย่างต่อเนื่อง โดยไม่มีภาวะขาดแคลนยืนยันว่ากระทรวงสาธารณสุข มีการติดตามข้อมูลอย่างต่อเนื่องพยายามจัดหาให้อย่างสม่ำเสมอป้องกันภาวะขาดแคลนในประเทศ